# 4. søndag i advent

# 20-12-2020 Sønder Felding

# Tekstrække: Første række

Dette hellige evangelium skriver evangelisten Johannes: Dette er Johannes' vidnesbyrd, da jøderne fra Jerusalem sendte præster og levitter ud til ham for at spørge ham: »Hvem er du?« Da bekendte han og benægtede ikke, han bekendte: »Jeg er ikke Kristus.« »Hvad er du da?« spurgte de ham,»er du Elias?« »Det er jeg ikke,« svarede han. »Er du Profeten?« »Nej,« svarede han. Så sagde de til ham: »Hvem er du da? Vi skal have svar med til dem, der har sendt os; hvad siger du om dig selv?« Han svarede: »Jeg er ›en, der råber i ørkenen: Jævn Herrens vej!‹ som profeten Esajas har sagt.«

De var udsendt af farisæerne, og de spurgte ham: »Hvorfor døber du så, når du hverken er Kristus eller Elias eller Profeten?« Johannes svarede dem: »Jeg døber med vand; midt iblandt jer står en, som I ikke kender, han, som kommer efter mig, og hans skorem er jeg ikke værdig til at løse.« Dette skete i Betania på den anden side af Jordan, hvor Johannes døbte. Johannesevangeliet 1,19-28

Jeg bliver faktisk mere og mere glad for adventstiden og dens læsninger. Jeg ved ikke om det er fordi, jeg er blevet ældre, men jeg synes simpelthen, at de giver sådan en god ballast – også i forhold til de tider vi lever i for tiden.

Der er mange, der har det svært for tiden. Det har været en ufatteligt mørk december i år – på nær i går, som var en utrolig smuk dag.

Nej, der er så mange som savner et godt kram, og som savner, at vi snart kommer ud af dette Corona-fængsel.

Der er mange, som måske slet ikke er på vej hjem til jul, fordi de er kommet i Corona-karantæne.

Og midt i alt dette kan det pludselig være en trøst, at læse og høre adventstidens tekster, som på mange måder handler om, og peger på, at Jesus en dag skal komme igen, og gøre alting nyt.

Adventstidens tekster, som der prædikes over 1, 2, 3, og 4. søndag i advent er jo på ingen måde særligt ”julede” i deres udtryk, de står på mange måder som en kontrast til den kommercielle juls forkyndelse af at det hele skal være så og så perfekt her op til jul.

I søndags handlede det fx om, hvordan Johannes døberen i fængslet var kommet i en frygtelig tvivl om Jesus nu også var den, som han oprindeligt havde forkyndt han var, nemlig Frelseren – Messias.

Og derfor havde jeg gennem min prædiken – også selvom den var målrettet børn – særligt fokus på dem iblandt os, som lige nu befinder sig i livets fængsel både konkret og billedligt talt.

Dem, som måske kun øjner et lille lys – eller slet ikke noget lys – for enden af tunnelen.

Dem, der måske har fået det rigtig svært med Gud, fordi han virker tavs – som om han sover – eller som om han ikke har tænkt sig, at gribe ind i denne pandemi.

Dem, som måske derfor sidder med en ensom følelse af, at Gud slet ikke er.

Eller dem, som måske har mistet troen på både et liv før døden og livet efter.

Sidste søndag hørte vi da Jesu opmuntrende svar til Johannes’ disciple – et svar, som disse disciple skulle gå hen og give Johannes i fængslet:

»Gå hen og fortæl Johannes, hvad I hører og ser: Blinde ser, og lamme går, spedalske bliver rene, og døve hører, og døde står op, og evangeliet forkyndes for fattige. Og salig er den, der ikke forarges på mig.«

Det er et svar, som jeg håber også er nået frem til dig og dine – ja, alle dem, som vi hver især kender, som netop sidder viklet ind i denne tunge, mørke og begrænsede virkelighed.

Et svar om, at der stadigvæk er håb. Et håb om forløsning. Et svar, der giver os nye kræfter – og som kan hjælpe os gennem dødskyggens dal.

I dagens tekst handler det så om Johannes døberen igen

- eller det er faktisk lige præcis ikke rigtigt.

I dag handler det om, hvordan Johannes Døberen peger væk fra sig selv og hen på Jesus.

Og dette budskab er super vigtigt, at få frem her op til jul. At vi må hjælpe hinanden med at huske på, hvorfor det egentlig er, at vi fejrer jul: at det er fordi Jesus blev født

– at Gud lod sig selv blive menneske i Jesus Kristus, for at tage kampen op med synden og døden – på dine og mine vegne.

---

Jeg har i en ældre prædikensamling læst, at det oprindeligt var på 3. og 4. søndag i advent, at præsterne blev ordineret til præstegerningen (jeg har dog desværre ikke kunnet finde bekræftelse på denne pointe andre steder end i denne ene prædikensamling af Erik Ågård – men jeg synes pointen er så god, at I nu alligevel får den.)

Tænk sig, at de nye præster enten skulle høre biskoppen prædike over teksten til 3. søndag i advent, hvor budskabet til de nye præster så også sige var den, at også *de* skulle gå til dem, der sidder i fængsel – enten helt konkret eller billedligt talt.

Eller så fik de teksten til i dag, hvor vi hørte følgende fra alteret: ”*Hvor herligt lyder budbringerens fodtrin hen over bjergene! Han forkynder fred, han bringer godt budskab og forkynder frelse.*”

Ja, da disse præster blev ordineret, fik de formentligt disse ord med på vejen, at de skulle huske at bringe budskabet videre til dem, der trængte at høre det.

Og også i forhold til 4. søndag i advent, som vi altså har i dag, fik disse præster formentlig en opfordring til at få Johannes Døberen som forbillede, at de nu skulle begynde at gøre ligesom ham: pege igen og igen på Jesus, som verdens frelser.

---

Jeg tror dog ikke, at det er meningen, at vi alle skal være lige så ekstreme som Johannes Døberen. Ham, som vi andre steder i det nye testamente kan læse var iklædt kamelhår og kun spiste græshopper og honning.

Men **vi** kan dog alligevel godt tage ved lære af ham.

Og jeg siger vi, fordi jeg også tror på det almindelige præstedømme – det vil jo i bund og grund sige, at vi alle er en slags præster, som kristne – vi er alle budbringere….

Ja, derfor kan vi alle kan godt tage ved lære af Johannes døberen og hans store pegefinger – som netop pegede på Jesus.

---

Når du lige om lidt begynder for alvor på julens højtid, så hav da også *din* pegefinger frem – ikke den, der fordømmer andre, for så ved du vel godt, at der altid er tre fingre, der peger den modsatte vej – tilbage på dig selv, (…)

Nej, du må have pegefingeren fremme ligesom som Johannes Døberen,

og gennem dette minde både dig selv og din familie om, at det er Jesus’ fødsel vi fejrer.

At Jesus ikke bare var et almindeligt lille barn – men at han, som Johannes også påpeger det i dag, er noget helt særligt, at han er Guds søn.

I dagens tekst siger Johannes det jo også sådan: »Jeg døber med vand; midt iblandt jer står en, som I ikke kender, han, som kommer efter mig, og hans skorem er jeg ikke værdig til at løse.«

Med denne udtalelse satte Johannes faktisk sig selv længere ned end en slave i forhold til Jesus. For det var kun slaver der bandt de riges sko. Ikke engang en slavetjans var han ifølge sig selv værdig til.

Nej, Johannes pegede bare på Jesus. Det var hans livs kald.

Og sådan må du og jeg også pege på Jesus.

Når du sætter stjernen på juletræet, så fortæl dig selv og dine børn, hvorfor den skal sidde der. Fortæl dem juleevangeliet gennem juletræet.

Når du pakker dine gaver op, så mind dig selv, dine børn eller dine børnebørn om, at det er Jesus’ fødselsdag vi fejrer.

Du kan også finde en film frem, der peger på Jesus.

En rigtig god julefilm er tegnefilmen eller rettere animationsfilmen fra 2017, som hedder ”the Star” – eller ”Stjernen”.

Ja, selvom den er lavet til børn – så fortæller den alligevel juleevangeliet så smukt, at jeg måtte fælde en tåre, da jeg så den første gang.

Den minder os om, hvorfor vi fejrer jul.

Så har du ikke allerede set den, så find den på en af de mange streaming-tjenester, eller køb den på Bluray.

Den ligger vist nok på Netflix ellers ved jeg, at den kan lejes på Viaplay for 39 kr.

Ja, det er jo bare en ide – pointen er bare, at vi må pege på Jesus, ligesom Johannes Døberen gjorde.

Ja, ellers kan du jo bare gøre som du plejer at gøre, når du gerne vil minde dig selv og din familie om, hvorfor vi snart skal fejre jul.

## Lad os bede sammen.

Gud, Vi takker dig for adventstiden vi nu snart er nået igennem, og julen, som begynder om et par dage.

Tak for de mennesker, vi skal være sammen med, og for dem, vi må undvære, men som er i vore hjerter.

Vi beder for vore hjem og vore kære, og for fællesskabet om julens fest, at den må være fyldt af glæde og nærhed. Hvad enten vi er børn eller voksne, unge eller gamle.

Vi beder for dem, der ingen familie har, for dem, der ikke kan være sammen med dem, de helst vil være sammen med. Vi beder for dem, der føler sig uden for julens glæde og fest.

Vær nær hos alle fattige og alle der sidder med tunge, knuste eller tyngede hjerter. Vær hos de fængslede og de landflygtige, vær hos alle danske i det fremmede og alle fremmede her hos os.

Vær hos de forladte og efterladte, de ensomme og bange, de syge, de døende og deres kære.

Tænd julens lys i alles sind og hjerter – lad os alle mærke dit nærvær.

Vi beder dig om fred i verden. Giv denne verdens magthavere vilje til fred og retfærdighed. Hjælp dem, og os alle, til at tage ved lære af barnet i krybben. Så vi tør vise sårbarhed – så vi tør være mennesker - for hinanden.

Vi beder også om at de vacciner, som snart skal gives, også her i Danmark – må gøre sin virkning. Vi beder dig om at denne Coronapandemi snart må få ende.

Herre, bevar os i din glæde - i Jesu Kristi navn. Amen.

## Apostolsk velsignelse

Lad os rejse os og med apostlen tilønske hinanden:

Vor Herre Jesu Kristi nåde. Og Guds kærlighed

og Helligåndens fællesskab være med os alle! Amen